Jeongol

Jeongol adalah sejenis stu atau kaserol dalam masakan Korea. Ia sama dengan kategori stu Korea yang dikenali sebagai jjigae, dengan perbezaan utama ialah bahawa jjigae biasanya dibuat dengan hanya satu bahan utama, dan dinamakan sempena bahan tersebut (seperti kimchi jjigae atau sundubu jjigae), sementara jeongol biasanya mengandungi pelbagai bahan-bahan utama. Perbezaan tambahan adalah bahawa jeongol (seperti gujeolpan) pada asalnya adalah suatu hidangan untuk masyarakat Korea kelas atasan dan keluarga diraja, manakala  jjigae  adalah hidangan yang lebih mudah untuk orang kebanyakan.

Sejarah
Menurut buku lewat era Joseon Manguksamulkiwon Yeoksa (hangul: 만국사물기원역사, hanja: 萬國事物紀原歷史, "Sejarah Pelbagai Objek dari Seluruh Dunia"), jeongol berasal dari zaman purba apabila tentera akan memasak makanan mereka dalam topi keledar besi ketika masa perang kerana kekurangan peralatan memasak. Dalam dokumen lain era Joseon seperti Kyeongdo Jabji (hangul: 경도잡지, hanja: 京都雜志), ada dinyatakan bahawa jeongol dimasak dalam bekas yang dipanggil jeolliptu (전립투, topi askar) kerana ia menyerupai topi keledar askar. Dalam Siuijeonseo (hangul: 시의전서, hanja: 是議全書), ia menyatakan bahawa daging lembu yang diperisakan dihiris nipis dan dimasak di dalam periuk dan ditaburi dengan serbuk kacang pain, dan kadang-kadang dimasak dengan rebung, anak kurita dan tiram.

Penyediaan
Jeongol biasanya mengandungi hirisan daging lembu atau makanan laut, sayuran, cendawan, dan perasa lain, yang direbus dengan sedikit air rebusan dalam jeongolteul (전골틀, periuk yang digunakan untuk memasak jeongol). Bahannya juga mungkin termasuk Mandu (ladu). Beberapa jenis jeongol adalah pedas, yang mengandungi gochujang atau serbuk cili, tetapi bahan-bahan ini boleh diabaikan. Kepelbagaian air rebusan yang digunakan adalah berbeza-beza mengikut jenis jeongol yang disediakan.

Kepelbagaian
Sinseollo (신선로) - sejenis jeongol pernah disaji dalam masakan diraja Korea
Haemul jeongol (해물전골) - dimasak dengan makanan laut
Nakji jeongol (낙지전골) - dimasak dengan kurita kecil
Sogogi jeongol (소고기전골) - dimasak dengan daging tanpa makanan laut
Mandu jeongol (만두전골) - dimasak dengan mandu
Dubu jeongol (두부전골) - dimasak dengan tauhu
Beoseot jeongol (버섯전골) - dimasak dengan cendawan
Gopchang jeongol (곱창전골) - dimasak dengan organ lembu
Gaksaek jeongol, (각색전골) - dimasak dengan pelbagai bahan.
Gaegogi jeongol (개고기 전골) - dimasak dengan daging anjing.

Lihat juga
 Jjigae, satu lagi jenis stu dari Korea
 Sinseollo
 masakan diraja Korea

Rujukan

Pautan luar

Masakan Korea